
נבואה באמצע הדרך

צבי ויינגרטן 

על קטע מהמדרש הגדול המיוחס למכילתא דרשב"י
לשבת פרשת בוא
אין מילה מיותרת. תודעה מסורתית זו פונה לשניים: מצד אחד, היא מלמדת את חשיבות הדיוק, ומצד שני, היא מעודדת את החיפוש אחר טעמים נסתרים של מילים הנראות כמיותרות. 
מבחוץ נראה הדבר מגוחך, ואני נזכר בשתי בדיחות שמציגות פנים אלו. האחת, מספרת על סבא טרי שהציץ במברק שעמד לשלוח חתנו להוריו, להודיע להם על לידת בנו. החותן הביקורתי מצליח, בשם הדייקנות להוריד את כל המילים במברק, ובסיומו של הבדיחה נשאר החתן עם מברק שאין בו מידע כלל. הבדיחה השנייה, היא בדיחה מפורסמת על אודות משה רבנו והציווי "לא תבשל גדי בחלב אמו". 
מבפנים הדברים נראים אחרת. 

רש"י מצצט בפתח פרשנותו לתורה את דברי האמורא ר' יצחק שדן במקומו של ספר בראשית. ר' יצחק זה, מתחיל את חידושו בשאלה: "לא היה צריך להתחיל את התורה אלא מ'החודש הזה לכם', שהיא מצווה ראשונה שנצטוו בה ישראל, ומה טעם פתח בבראשית?" שאלה זו לוקחת את החיפוש אחר מילים מיותרות לקצה – היא מחפשת לא רק אות או מילה אלא גליונות שלמים ומסמנת אותם בקושיה. מאמר זה לא יעסוק בתשובת ר' יצחק אלא בפרשייה עצמה שהוגדרה כבר בגוף השאלה כ'פרשה שאינה מיותרת'.

המילים הראשונות בפרשת החודש הן: "וַיֹּאמֶר ה' אֶל מֹשֶׁה וְאֶל אַהֲרֹן בְּאֶרֶץ מִצְרַיִם לֵאמֹר" (שמות יב, א) – זוהי פתיחה אופיינית לפרשה בתורה: פנייה של הקב"ה לנביא, וציווי "לֵאמֹר" אותה לבני ישראל. אלא שציידי המילים המיותרות היו עָטִים על הפסוק הזה כמוצאי שלל רב: קשה, לטעמם, מדוע פרשייה שמספרת על המתרחש טרם יציאת מצרים תזדקק למילים "בארץ מצרים" כתיאור מקום.

הדרשנים המוקדמים כבר חיפשו ומצאו ששני נביאים מאוחרים יותר הציגו 'קורדינאטות' גם כשהדבר לא נדרש לשם הבנת הנבואה. השניים, יחזקאל ודניאל (החוזה), שותפים למשה ואהרן בכך שניבאו את כל (או רוב) נבואותיהם מחוץ לארץ ישראל. ועוד מצאו הדרשנים, שמיקומן של תחילת נבואות יחזקאל ודניאל היה על המים, "הָיֹה הָיָה דְבַר ה' אֶל יְחֶזְקֵאל בֶּן בּוּזִי הַכֹּהֵן בְּאֶרֶץ כַּשְׂדִּים עַל נְהַר כְּבָר" (יחזקאל א, ג); "וָאֶרְאֶה בֶּחָזוֹן וַאֲנִי הָיִיתִי עַל אוּבַל אוּלָי" (דניאל ח, ב. אובל = נהר); "וַאֲנִי הָיִיתִי עַל יַד הַנָּהָר הַגָּדוֹל הוּא חִדָּקֶל. וָאֶשָּׂא אֶת עֵינַי וָאֵרֶא..." (דניאל י, ד-ה). ועוד, יונה הנס מפני ה', קיבל גם הוא נבואה בעת שהיה בחוץ לארץ – ועם כל האירוניה שבדבר, הוא קיבלה כשהיה על המים (שטוף ממעי הדגה). הסיקו חכמים, שאפילו כשנבואה נצרכת ניבא הנביא באחד משני מקומות: בארץ ישראל הקדושה או על המים.

נבואת משה ואהרן "בארץ מצרים" יוצאת דופן משום שארץ ישראל טרם "נתקדשה". ארץ זו לא נהייתה "ארץ ישראל" עד שעַמָהּ ישב עליה, ורק לקראת יציאת מצרים הוגדרה עדת ישראל בתור עם. ובמילים אחרות: המשוואה "ארץ ישראל לעם ישראל על פי תורת ישראל", הייתה חסרה את כל שלושת מרכיביה.

ועדיין מילים אלו נשארות מיותרות ומיותמות ללא סיבה. הוסיפו הדרשנים דגש על תחילתו של צמד המילים – "בארץ מצרים" – "יכול בכרך [=בעיר]? תלמוד לומר "בארץ" – בשדה לא היה מִדַּבֵּר עמו, מִדַּבֵּר היה עמו מחוץ לכרך..." (מדרש הגדול ומכילתא דרשב"י על שמות יב, א). הקב"ה היה מדבר עם משה בנקודת ביניים – מצד אחד, לא היה מדבר עמו בתוך העיר, מאידך, גם בשדה לא דיבר איתו. הצבתו של משה במקום שאינו העיר המלאה והשׂבעה ולא השדה הנעבדת מציגה למעשה את מקומו של הדיבור עם אלוקים. למעשה, מדובר פה בסדרי תפילה, וחיזוק לדרשה זו אנו מוצאים בסדרי תפילתו של משה "...וכן משה אומר לפרעה: כצאתי את העיר אפרוש את כפי אל ה'" – הזעקה מגיעה מהעבדות הקשה (בשדה), ההודאה מגיעה על השובע (בעיר) אך התפילה והדיבור הישיר עם ה' יכולים לבוא רק במקום שהוא מחוץ לשניהם כאחת: לא בעיר ולא בשדה.

אחרי דיון קצר בסוגיית הנבואה משאיר המדרש בידינו שתי דלתות לפיתוח רוחני: באחת – אנו מוצאים את היציאה מהיישוב, את הניתוק מהעולם, ככלי לקבלת הנבואה. ובשנייה – אנו מגלים את המים, את מקור החיים שמצרף את כולנו, כמקומה של הנבואה. האבחנות בין השתיים, ומנגד, הצד השווה שבהן, שותפים יחד ליצירת הנבואה, יצירת הדיבור האלוקי כפי שהוא כתוב לפנינו.

